О П Р Е Д Е Л Е Н И Е

№ 2
от 23.11.2006 година

по Т.Д. № 3 от 2006 г., докладчик съдията Светла Петкова

Днес, 20 ноември 2006 г. , Върховният административен съд на Република България-петчленен състав с 

ПРЕДСЕДАТЕЛ: СВЕТЛА ПЕТКОВА
ЧЛЕНОВЕ: ИВАН ТРЕНДАФИЛОВ
АЛЕКСАНДЪР ЕЛЕНКОВ
НАТАЛИЯ МАРЧЕВА
РУМЯНА ПАПАЗОВА

разгледа в закрито заседание Т.Д. № 3/2006 г., докладвано от съдията Светла Петкова.


Производството е на основание чл. 259, ал.1 от Административнопроцесуалния кодекс (АПК).
Делото е образувано на 31.10.2006 г. по искане на Председателя на Върховния административен съд до Общото събрание на съдиите от ВАС за произнасяне с тълкувателно постановление по въпроса: „Дължат ли се здравноосигурителни вноски за сметка на общинските бюджети за лицата по чл.40, ал.1, т.9 (отм.) от Закона за здравното осигуряване (ЗЗО), които не са подали декларации за тази цел?” 
Съгласно направеното от Председателя на Върховния административен съд искане, констатирана е противоречива съдебна практика по прилагане на чл.40, ал.1, т.9 (отм.) от ЗЗО, относно задължението на общините да внасят в бюджета на НЗОК здравноосигурителни вноски за визираните в разпоредбата две категории лица. 
Цитираната законова норма (в редакцията й с ДВ, бр. 110/1999 г. до отмяната й с ДВ, бр.107/2002 г.) създава задължение за общините да внасят ежемесечно до 10-то число на следващия месец в приход на НЗОК здравноосигурителни вноски в определен размер за лицата и членовете на семействата с право на социално подпомагане и за непълнолетните без родители, които не подлежат на осигуряване на друго основание.
Някои съдебни състави са приели с постановените решения (в преобладаващия брой случаи), че общините като осигурители са длъжни, след извършване на необходимите справки в общинските служби за социално подпомагане (ОССП) и в бюрата по труда (БТ), да внасят здравноосигурителни вноски за всички лица по чл.40, ал.1, т.9 /отм./ ЗЗО, включително и за тези, които не са подавали декларации, че не подлежат на осигуряване на друго основание, а други съдебни състави (в малък брой съдебни решения) са приели, че вписването на лицата по чл.40, ал.1, т.9 /отм./ ЗЗО в регистъра на лицата, за които общината заплаща здравноосигурителни вноски, се извършва въз основа на подадена от тях декларация. 
В първия случай съдебната практика приема, че задължението за здравно осигуряване възниква по силата на закона – чл.33 от Закона за здравно осигуряване (ЗЗО), като по отношение на лицата по отменената точка 9 на чл.40, ал.1 от ЗЗО осигурител е общината. За да изпълни това свое законово изискване общината е длъжна да установи броят на подлежащите на задължително осигуряване лица и членовете на семействата с право на социално подпомагане и на непълнолетните без родители, които не подлежат на осигуряване на друго основание и за тях да внесе съответните здравноосигурителни вноски. Информация за лицата, подлежащи на осигуряване от общинския бюджет, общината следва да събере от различни източници – справки в ОССП, в БТ, в РУСО и въз основа на събраните по този ред данни да създаде регистър на лицата по чл.40, ал.1, т.9 (отм.) ЗЗО, за които да внесе дължимите здравноосигурителни вноски. Подаването на декларация от правоимащите лица само по себе си не е правопораждащ факт, а само начин за набавяне на информация в допълнение на информацията, която общината служебно получава от ОССП, БТ, РУСО и др.
Според постановената във втория случай съдебна практика, законът създава задължение на общината за внасяне на здравноосигурителни вноски, но не установява редът, по който тя следва да процедира за конкретно определяне на лицата по чл.40, ал.1, т.9 (отм.) ЗЗО, за които се дължат вноски от общинския бюджет. Правото на осигуряване е лично и за да могат да се ползуват от здравноосигурителни вноски лицата по чл.40, ал.1, т.9 (отм.) ЗЗО, в качеството им на субекти на правото на здравно осигуряване от общинските бюджети, следва да бъдат определени поименно, с посочване на единните им граждански номера (ЕГН), адреси и след проверка дали подлежат на осигуряване на друго основание. Освен със Закона за здравно осигуряване, такъв ред не е предвиден и с действащата през 1999 г. Инструкция № 1 от 09.12.1996 г., утвърдена с решение на УС на НОИ, за събиране на данни от осигурителите за осигурените при тях лица и от самоосигуряващите се лица за провеждане на държавното обществено осигуряване и здравното осигуряване (отм.). С окръжно писмо от 27.08.1999 г. Националният осигурителен институт и Националната здравноосигурителна каса съвместно с Националната служба по заетостта, в изпълнение на правомощията им по § 20 от ПЗР на ЗЗО, съгласувано с Министъра на финансите, Министъра на труда и социалната политика и Председателя на Сметната палата, са предвидили в общините да се създаде регистър на лицата, за които общинският бюджет заплаща здравноосигурителни вноски, въз основа на подадени от тези лица декларации по образец. Здравноосигурителни вноски следва да се правят за лицата, поименно фигуриращи в регистъра на общината, съставен на база декларациите, подадени от лицата по чл. 40, ал. 1, т.9 (отм.) ЗЗО и установяващи обстоятелството, че не подлежат на осигуряване на друго основание. Въпросът за подаване на декларации от лицата при внасяне на здравноосигурителни вноски се отнася и за други сродни категории лица, посочени в чл.40, ал.1, т.т.6, 8, 10, 11 от ЗЗО. Постановявани съдебни актове в този смисъл са освен цитираните в искането на председателя на ВАС и други, като: решение № 8731 от 04.10.2002 г. по адм.д.№ 6944/2002 г. на първо отделение и решение № 662 от 28.01.2004 г. по адм.д.№ 6434/2003 г. на първо отделение. 
Следва да се отбележи, че наличието на противоречиви решения датира от самото начало на правоприлагане на разглежданата норма. Проверката на петчленния състав за произнасяне по допустимостта на искането установи, че двете становища са застъпвани в решения на различни състави от първо, а след това и от шесто отделение, така и от състави на другите отделения, когато делата от тази материя бяха преразпределяни в помощ на първо отделение (напр., решение № 1587 от 21.02.2005 г. по а.д.№ 5224/2004 г. на трето отделение и др.). 
След обстоен анализ на посочените в направеното искане противоречиви съдебни актове и при задълбочено изследване на цялостната съдебна практика на ВАС по спорния въпрос, настоящият петчленен състав на ВАС намери следното:
Производството по делото е във фазата на допустимостта на искането.
Петчленният състав на ВАС констатира, че е сезиран от субект на инициатива по чл.261, ал.1 от АПК и по форма и съдържание отговаря на изискванията по чл.263, ал.1 и ал.2 от кадекса.
Искането е подадено до адресата по чл.262, т.2 от АПК – Общото събрание на съдиите от ВАС за произнасяне с тълкувателно постановление при противоречива съдебна практика по прилагане на чл. 40, ал.1, т.9 (отм.) ЗЗО. 
Същата разпоредба е действала до 15.11.2002 г. поради отмяната й с ДВ, бр.107/2002 г. и регламентираните с нея правоотношения са предмет на друга действаща към момента законова уредба. В този смисъл, възможността за инициирането на правни спорове по приложението на отменения текст е изчерпана и въздействието й в правния мир е ограничено в рамките на неприключените съдебни производства и непогасени по давност вземания. Въпреки това, при установяването на непълнота в нормативната уредба, в резултат на което се е стигнало до наличие на противоречива административна и съдебна практика при прилагане на разглеждания законов текст, дори и отменен, в съответствие с правомощието на ВАС по чл.125, ал.1 от Конституцията следва ОС на съдиите от този съд да се произнесе с тълкувателно постановление и да даде еднозначен отговор на поставения с искането на председателя на ВАС въпрос: „Дължат ли се здравноосигурителни вноски за сметка на общинските бюджети за лицата по чл.40, ал.1, т.9 (отм.) ЗЗО, които не са подали декларации за тази цел?” 
По изложените съображения , петчленният състав на ВАС приема, че искането е допустимо.
С оглед предмета на делото, респективно отношенията, които се уреждат с разглежданата норма, съдебният състав счита, че следва да бъдат конституирани като заинтересовани страни: Министърът на труда и социалната политика, Националният осигурителен институт, Агенцията за социално подпомагане, Националната здравноосигурителна каса, Асоциацията на общините в Република България и Националната агенция за приходите. 
Водим от горното и на основание чл.264, ал.2 от АПК, петчленният състав на Върховния административен съд 

О П Р Е Д Е Л И :

Допуска за разглеждане искането на Председателя на Върховния административен съд до Общото събрание на съдиите от ВАС за произнасяне с тълкувателно постановление по въпроса: „Дължат ли се здравноосигурителни вноски за сметка на общинските бюджети за лицата по чл.40, ал.1, т.9 (отм.) ЗЗО, които не са подали декларации за тази цел?”
Конституира като заинтересовани страни по делото Министърът на труда и социалната политика, Националният осигурителен институт, Агенцията за социално подпомагане, Националната здравноосигурителна каса, Асоциацията на общините в Република България и Националната агенция за приходите, на които да се изпратят преписи от искането с приложенията и от определението, като им се дава възможност да представят писмени становища или да направят устно изложение на заседанието на ОС, за датата на което да бъдат уведомени. 
Да се уведомят за участие в заседанието на ОС заместникът на главния прокурор при Върховната административна прокуратура и председателят на Висшия адвокатски съвет, както и Министърът на правосъдието, на които да се изпратят копия от искането с приложенията към него и от определението.
Делото да се докладва на Председателя на ВАС за определяне на дата за разглеждането му.



ПРЕДСЕДАТЕЛ: 

ЧЛЕНОВЕ:
